Valtiovarainministeriön ensi vuoden budjettiehdotuksessa maahanmuuton määräraha pienenee 112 miljoonaa euroa verrattuna kuluvaan vuoteen. Ministeriön mukaan maahanmuuton kustannukset on mitoitettu sen mukaan, että Suomeen tulee 7000 uutta turvapaikanhakijaa ensi vuonna.

Turvapaikanhakijoita arvioidaan tulevan saman verran myös kuluvana vuonna. Lukuun sisältyvät mahdolliset turvapaikanhakijoiden siirrot EU:n sisällä.

Tulijoiden määrä on laskenut merkittävästi huippuvuodesta 2015, jolloin Suomeen tuli yli 32 000 turvapaikanhakijaa. Vuoden 2016 budjetissa maahanmuutto saikin 692 miljoonan euron määrärahan. Tänä vuonna määräraha on ollut 329 miljoonaa euroa ja pienenee ensi vuonna ministeriön ehdotuksen mukaan 217 miljoonaan euroon.

Sisäministeriön mukaan turvapaikanhakijamäärät Suomessa ovat aiemmin vaihdelleet noin 1 500 ja 6 000 hakijan välillä 2000-luvulla.

Valtiovarainministeriön mukaan maahanmuuton menojen vähenemistä rajoittaa se, että turvapaikkahakemusten käsittely kestää pitempään. Tämän vuoksi oikeuslaitos saa lisää resursseja valitusten käsittelyn vauhdittamiseksi. Kokonaisuutena kuitenkin oikeusministeriön hallinnonalan määrärahat laskevat verrattuna kuluvaan vuoteen. Tuomioistuinten ja oikeusavun määrärahat laskevat kokonaisuutena liki 10 miljoonaa euroa.

Valtiovarainministeriö kertoi jo eilen, että ensi vuonna ehdotetaan otettavaksi käyttöön uusi valtion korvaus kunnille maassa laittomasti oleskelevien henkilöiden kiireellisen sosiaalihuollon kustannuksiin. Tarkoitukseen ehdotetaan varattavaksi 5,3 miljoonan euron määräraha.

Sisäministeriö: Pakolaiskiintiö nostettava 1050:een

Kiintiöpakolaiset tulevat Suomeen eri järjestelmän kautta kuin turvapaikanhakijat, ja sisäministeriö esittää nyt pakolaiskiintiön nostamista. Järjestelmässä sijoitetaan suoraan ulkomailta YK:n pakolaisiksi katsomia henkilöitä, jotka Suomi valitsee YK:n ehdotuksesta. Ministeriö ehdottaa nyt pakolaiskiintiön nostamista nykyisestä 750 henkilöstä 1 050 henkilöön ensi vuonna, mitä sisäministeriö Paula Risikko (kok.) on pitänyt jo pitkään esillä.

–Pakolaiskiintiötä nostamalla autetaan kaikkein heikoimmassa asemassa olevia pakolaisia. Hallitus päättää pakolaiskiintiön koosta budjettiriihessä. Komissio on useasti patistanut jäsenmaita nostamaan pakolaiskiintiöitään yhtenä tapana vastata vaikeaan tilanteeseen, todetaan sisäministeriön tiedotteessa.

Pakolaiskiintiön nostosta odotettiin päätöstä jo kevään puoliväliriihestä, mutta asiasta ei löytynyt sopua. Sittemmin hallituspuolueista Uusi vaihtoehto on ilmoittanut, ettei näe perusteita kiintiön nostamiselle.

Lue myös:

Laittomasti maassa oleskelevien sosiaalikustannuksiin 5,3 milj. € – uusi korvaus tulossa kunnille

Halla-aho purkaisi pohjoismaisen passivapauden – sanasota ryöpsähti: ”Tuhoaisi satoja työpaikkoja”

Halla-aho kehuu Macronin pakolaisehdotusta: ”Ensimmäisenä askeleena erinomainen ratkaisu”

Rikoksesta epäiltynä 1390 turvapaikanhakijaa – uhrina 858 kertaa alkuvuonna

Ex-sisäministeri Päivi Räsänen tyrmää tilapäiset oleskeluluvat: ”Ovet olisivat täysin auki”

Nuorkeskustalta kova vaatimus: Pakolaiskiintiö 10 000:een nykyisen 750:n sijaan

Timo Soinin synkkä ennustus jos Afrikka jää yksin: ”Valtava katastrofi käsissä 10–20 vuodessa”